DOI: 10.14457/tu.the.2016.1690
title: การเข้าถึงบริการของคนพิการและผู้ดูแลคนพิการในศูนย์บริการคนพิการทั่วไปที่จัดตั้งในจังหวัดกำแพงเพชร

description: การศึกษาเรื่อง “การเข้าถึงบริการของคนพิการและผู้ดูแลคนพิการในศูนย์บริการคนพิการทั่วไปที่จัดตั้งในจังหวัดกำแพงเพชร” มีวัตถุประสงค์เพื่อศึกษาการเข้าถึงบริการของคนพิการ และผู้ดูแลคนพิการที่ใช้บริการในศูนย์บริการคนพิการทั่วไป จำนวน 9 แห่ง ที่ได้รับการอนุญาตจัดตั้งในจังหวัดกำแพงเพชร เพื่อศึกษาความต้องการในงานบริการที่มีความจำเป็น เอื้ออำนวยความสะดวก และมีประโยชน์ต่อการดำรงชีวิตของคนพิการ พร้อมทั้งศึกษาปัญหา อุปสรรค ในการเข้ารับบริการ ของคนพิการและผู้ดูแลคนพิการ ที่เข้าใช้บริการในศูนย์บริการคนพิการทั่วไป โดยการศึกษาครั้งนี้ ใช้แบบสอบถามเป็นเครื่องมือในการเก็บข้อมูลจากกลุ่มตัวอย่าง จำนวนทั้งสิ้น 202 คน สถิติที่ใช้ในการศึกษาวิจัยครั้งนี้ คือ ค่าร้อยละ ค่าเฉลี่ย ค่าเบี่ยงเบนมาตรฐาน มัชฌิมเลขคณิต (Mean) การทดสอบค่า t (t-test) การทดสอบค่า F (F-test) เพื่อวิเคราะห์ความแตกต่างของค่าเฉลี่ย และวิเคราะห์ข้อมูลด้วยคอมพิวเตอร์โปรแกรม SPSS ผลการศึกษาสรุปได้ดังนี้ประเด็นการเข้าถึงบริการของศูนย์บริการคนพิการทั่วไป 1) ด้านการรับรู้สิทธิคนพิการ มาตรา 20 ว่าด้วยการเข้าถึงและใช้ประโยชน์จากสิ่งอำนวยความสะดวกอันเป็นสาธารณะตลอดจนสวัสดิการและความช่วยเหลืออื่นจากรัฐ การรับรู้ของประชากรกลุ่มตัวอย่างมีการรับรู้ในระดับมาก 2) ด้านการรับรู้งานบริการของศูนย์บริการคนพิการทั่วไป การรับรู้ของประชากรกลุ่มตัวอย่างมีการรับรู้ ในระดับมาก ร้อยละ 66.3 3) ด้านการเข้าถึงงานบริการของศูนย์บริการคนพิการทั่วไป การเข้าถึงบริการของประชากรกลุ่มตัวอย่างอยู่ในระดับที่น้อย ร้อยละ 55.9 และ 4) ด้านความต้องการได้รับบริการจากศูนย์บริการคนพิการทั่วไป ประชากรกลุ่มเป้าหมายมีความต้องการได้รับบริการจากศูนย์บริการคนพิการทั่วไป ร้อยละ 73.3 ซึ่งพบว่า งานบริการที่ต้องการมากที่สุดสามลำดับ คือ บริการเบี้ยยังชีพความพิการ รองลงมาคือ บริการออกบัตรประจำตัวคนพิการ ต่อบัตรประจำตัวคนพิการ การเปลี่ยนแปลงชื่อผู้ดูแลคนพิการ และลำดับที่สาม คือ บริการข่าวสารการประชาสัมพันธ์ที่เป็นประโยชน์ต่อคนพิการ ส่วนประเด็นการศึกษาปัญหาและอุปสรรค ที่มีผลกระทบต่อการเข้ารับบริการในศูนย์บริการคนพิการทั่วไป กลุ่มตัวอย่างพบปัญหาเพียงเล็กน้อยในสามประเด็นที่เป็นอุปสรรคต่อการเข้ารับบริการในศูนย์บริการ คนพิการทั่วไป คือ 1. ประเภทความพิการเป็นอุปสรรคต่อการเข้ารับบริการที่ศูนย์บริการคนพิการทั่วไป 2. ไม่มีผู้ดูแล ญาติ เพื่อนบ้านหรือผู้นำชุมชน รับ-ส่ง ในการเดินทางเข้ารับบริการที่ศูนย์บริการคนพิการทั่วไป และ 3. การไม่ได้อาศัยอยู่ในพื้นที่ศูนย์บริการคนพิการทั่วไปจัดให้บริการ ข้อเสนอแนะจากนักศึกษา ในระดับนโยบาย กรมส่งเสริมและพัฒนาคุณภาพชีวิตคนพิการควรมีการพัฒนาระบบการจัดบริการแก่คนพิการในศูนย์บริการคนพิการทั่วไปแบบบริการเบ็ดเสร็จ (One Stop Service) โดยการพัฒนาระบบการออกบัตรประจำตัวคนพิการ ให้มีการเชื่อมโยงข้อมูลร่วมกันระหว่างกระทรวงสาธารณสุข กระทรวงการพัฒนาสังคมและความมั่นคงของมนุษย์ กระทรวงมหาดไทย รวมถึงการผลักดันให้การจัดทำชุมชนต้นแบบอารยสถาปัตย์เพื่อคนทั้งมวล (Universal Design) เข้าเป็นแผนจังหวัดหรือแผนของส่วนราชการท้องถิ่น ในระดับบริหาร ผลักดันให้ศูนย์บริการคนพิการประจำจังหวัดจัดทำหลักสูตรอบรมบุคลากรในการปฏิบัติงานของศูนย์บริการคนพิการทั่วไปให้มีความรู้ และเชี่ยวชาญ รวมทั้งพัฒนาระบบการติดตามคุณภาพในการให้บริการของศูนย์บริการคนพิการทั่วไป และในระดับปฏิบัติงาน ศูนย์บริการคนพิการทั่วไปจะต้องมีการจัดทำแผนการให้บริการสำหรับคนพิการ ในพื้นที่ให้มีความเหมาะสมสอดคล้องและเพียงพอต่อความต้องการในการจัดบริการ รวมทั้งเจ้าหน้าที่ผู้ปฏิบัติงานในศูนย์ฯ ต้องพัฒนาองค์ความรู้ในการปฏิบัติศูนย์บริการคนพิการทั่วไป เพื่อให้มีประสิทธิภาพ ประสิทธิผล สร้างความพึงพอใจให้แก่กลุ่มเป้าหมายที่เข้ามารับบริการ ต่อไป